b'\n_START_ARTICLE_\nHay River\n_START_PARAGRAPH_\nHay River er en by i Nordvestterritoriene i Canada. Den ligger ved s\xc3\xb8rbredden av Store Slavesj\xc3\xb8, ved munningen av elva Hay, som den ogs\xc3\xa5 er oppkalt etter._NEWLINE_Byen best\xc3\xa5r av to deler, gamlebyen ved innsj\xc3\xb8bredden og den nye byen rundt 5 kilometer s\xc3\xb8rvest for denne, med byens lufthavn mellom dem. Hay River hadde i 2006 et innbyggertall p\xc3\xa5 3\xc2\xa0648, og er den nest st\xc3\xb8rste byen i Nordvestterritoriene, etter Yellowknife._NEWLINE_Den f\xc3\xb8rste faste bosetningen p\xc3\xa5 stedet fant sted p\xc3\xa5 1890-tallet. Hay River fikk bystatus 16. juni 1964._NEWLINE_Byen er et trafikknutepunkt i regionen. Den er det nordlige endepunktet for jernbanen i Canada, og er utgangspunktet for b\xc3\xa5ttransporten p\xc3\xa5 Mackenzie-elva. Byen var p\xc3\xa5 slutten av 1940-tallet den f\xc3\xb8rste i Nordvestterritoriene som fikk veiforbindelse til resten av Canada, da den n\xc3\xa5v\xc3\xa6rende Mackenzie Highway ble bygget fra Grimshaw i Alberta. Hay River lufthavn har faste flyruter til Yellowknife.'